Predkladacia správa

Návrh súhrnnej správy o ukončení procesu schvaľovania operačných programov Slovenskej republiky na roky 2007 – 2013 financovaných z fondov Európskeho spoločenstva je predkladaný na rokovanie vlády SR na základe úlohy B. 2 uznesenia vlády SR č. 45/2008 zo dňa 16. 1. 2008.

Cieľom predkladaného materiálu je podať vláde SR správu o ukončení procesu schvaľovania všetkých operačných programov financovaných zo štrukturálnych fondov a Kohézneho fondu programového obdobia 2007 – 2013.

V materiáli sú podané informácie o globálnych cieľoch, špecifických cieľoch a prioritných osiach. Obsahom správy sú aj informácie o riadiacich dokumentoch každého operačného programu, o konaní a záveroch monitorovacích výborov. Materiál taktiež obsahuje informácie o programoch cezhraničnej spolupráce a programoch podporených z Európskeho poľnohospodárskeho fondu pre rozvoj vidieka a Európskeho fondu pre rybné hospodárstvo. Prezentované údaje sú aktuálne ku dňu 25. 6. 2008.

V prílohe správy sú uvedené finančné plány, indikatívny harmonogram výziev na rok 2008, 
ako aj prehľad vyhlásených výziev operačných programov NSRR. Prílohy Indikatívny harmonogram výziev a Vyhlásené výzvy obsahujú údaje aktuálne ku dňu 25. 6. 2008.

Na základe informácií, ktoré sú uvedené v materiáli, môžeme konštatovať, že bola uzavretá etapa schvaľovania operačných programov a vyhlasovaním výziev sa začala etapa implementácie jednotlivých projektov pre splnenie stanovených cieľov Národného strategického referenčného rámca. Z tohto dôvodu návrh uznesenia k predkladanému materiálu obsahuje zrušenie úlohy 
pre ministra výstavby a regionálneho rozvoja a to: bod B.1. uznesenia vlády SR č. 763 
zo dňa 12. 9. 2007 – „predkladať na rokovanie vlády správu o stave pripravenosti Slovenskej republiky na čerpanie štrukturálnych fondov a Kohézneho fondu v programovom období 
2007 – 2013“. 

Predkladaný materiál nemá finančný, ekonomický, environmentálny vplyv, vplyv 
na zamestnanosť ani podnikateľské prostredie.